En 59-årig mand er blevet stukket to gange i halsen ved et slagsmål i Frederikshavn torsdag aften.

En 59-årig mand er indlagt med stiksår efter et slagsmål i en lejlighed på Vibevej i Frederikshavn torsdag aften. En 29-årig mand er anholdt og sigtet for at have stukket manden to gange i halsen med en skarp genstand. Slagsmålet opstod ved 21-tiden i en lejlighed i Frederikshavn, hvor de to mænd opholdt sig sammen med en kvinde. Alle tre personer er fra Frederikshavn og kender hinanden, og vagtchef Poul Badsberg kalder episoden for husspektakler. Det var kvinden, der alarmerede politiet, og den 59-årige kom på operationsbordet på Aalborg Universitetshospital, mens den 29-årige mand blev anholdt. Fredag klokken 12 bliver den 29-årige fremstillet i grundlovsforhør ved Retten i Hjørring. - Vi sigter den 29-årige for kvalificeret vold, siger politiets efterforskningsleder, politikommissær Peter Skovbak. Den 59-årige mand er uden for livsfare.